# Horst Tietz

Horst Tietz (Hamburg, 11 de març de 1921 - Hannover, 28 de gener de 2012) va ser un matemàtic alemany.

## Vida i obra

Tietz va néixer a Hamburg on el seu pare tenia un pròsper negoci de fusta. La família del seu pare era jueva i la Gran Depressió va fer que el negoci tingués dificultats. Després d'acabar els estudis secundaris el 1939, va poder començar els estudis universitaris a Berlín i a la universitat d'Hamburg, gràcies a un permís especial per ser jueu però fill d'un combatent de la Primera Guerra Mundial. Aquest permís, però, només va durar un any i només va poder seguir els seus estudis de forma clandestina gràcies als seus professors Erich Hecke i Hans Zassenhaus, que eren coneguts per les seva poca simpatia per la ideologia nazi.
El 1943, Zassenhaus el va advertir d'una denúncia i, a més, el bombardeig de l'estiu de 1943 a Hamburg, els va deixar sense casa ni negoci. La família va marxar a Marburg amb una recomanació de Hecke de contactar amb Kurt Reidemeister, però la vigilia de Nadal de 1943 la família va ser detinguda per la Gestapo. Després d'estar arrestats a la presó de Marburg, el març de 1944 van ser deportats al camp de concentració de Breitenau, a Guxhagen (Hesse), on van ser separats de la mare i on va morir el seu pare poc després. La seva mare, que no era jueva però es va negar a divorciar-se, va morir al camp de concentració de Ravensbrück. El propi Tietz va ser traslladat al camp de Ravensbrück, primer, i al de Buchenwald, després. Va ser alliberat el dotze d'abril de 1945, quan van arribar a aquest últim camp les tropes americanes. En els anys futurs, Tietz sempre va estar disposat a encetar una anàlisi crítica del passat nazi alemany.
Acabada la guerra, va reprendre els estudis a la universitat d'Hamburg, però el 1946 va passar a la universitat de Marburg on va ser assistent matemàtic del químic Erich Hückel a partir de 1947. Va obtenir el doctorat el 1950 defensant una tesi dirigida per Maximilian Krafft. Va ser professor de les universitats de Brunsvic (1951-1956) i de Münster (1951-1962), abans de ser nomenat professor titular de la universitat de Hannover en la qual va romandre la resta de la seva vida, havent passat a professor emèrit el 1990.
Els seus treballs més notables van ser en les aplicacions de l'anàlisi matemàtica. Va ser l'autor d'un popular llibre d'introducció a les matemàtiques per a enginyers, en dos volums, publicats els anys 1978 i 1979.

## Referències

* ↑ Kütting, 2012, p. 16.
* ↑ Segal, 2003, p. 441.
* 1 2 Schumacher, 2012, p. 211.
* ↑ Tietz, 1999, p. 46.
* ↑ Siegmund-Schultze, 2009, p. xviii.
* ↑ Berson, 1999, p. 65.
* ↑ Tietz, 1999, p. 49.
* ↑ Schumacher, 2012, p. 213.

## Bibliografia

* Berson, Jerome A. Chemical Creativity (en anglès). Wiley-VCH, 1999. ISBN 978-3-527-29754-5.
* Krantz, Steven G. Mathematical Apocrypha Redux (en anglès). American Mathematical Society, 2005. ISBN 978-1-4704-5172-1.
* Kütting, Herbert «Ideologie des Nationalsozialismus im Bildungssystem am Beispiel der Mathematik» (en alemany). Mitteilungen der Gesellschaft für Didaktik der Mathematik, Num. 93, 2012, pàg. 6-22. ISSN: 0722-7817.
* Schumacher, Georg «In Memoriam Horst Tietz (1921–2012)» (en alemany). Jahresbericht der Deutschen Mathematiker-Vereinigung, Vol. 114, Num. 4, 2012, pàg. 209-213. DOI: 10.1365/s13291-012-0053-z. ISSN: 0012-0456.
* Segal, Sanford L. Mathematicians under the Nazis (en anglès). Princeton University Press, 2003. ISBN 0-691-00451-X.
* Siegmund-Schultze, Reinhard. Mathematicians fleeing from Nazi Germany (en anglès). Princeton University Press, 2009. ISBN 978-0-691-14041-4.
* Tietz, Horst «Menschen - mein Studium, meine Lehrer» (en alemany). Mitteilungen der Deutschen Mathematiker-Vereinigung, Vol. 7, Num. 4, 1999, pàg. 43-53. DOI: 10.1515/dmvm-1999-0417. ISSN: 0942-5977.

## Enllaços externs

* O'Connor, John J.; Robertson, Edmund F. «Horst Tietz» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Anders, Udo. «Horst Tietz». History of Quantum Chemistry, 1998. [Consulta: 24 febrer 2023]. (anglès)
* «Akte von TIETZ, HORST». Arolsen Archives. [Consulta: 24 febrer 2023]. (alemany)